Lewis Hamilton ja Mark Webber tunduvad olevat need, kellel rehve ülearu kulub. Sõidu lõpuosas jõudis Nick Heidfeld Hamiltonile järel ja möödus temast ilma igasuguse dramaatikata. Ent Heidfeldile jõudis omakord järele Webber, kellele tiim teatas, et "Nicki rehvid on neli ringi vanemad". Teoreetiliselt oleks see pidanud tähendama, et Webber läheb Heidfeldist  nagu tühjast küünist mööda. Aga mida me tegelikult nägime? Nägime, et seks hetkeks olid Heidfeldi 13 ringi teinud rehvid paremas seisukorras kui Webber 9-ringised. Isegi Heidfeldi sõiduviga ei muutnud midagi. Võib muidugi öelda, et ehk on asi auto seadistuses. Tõesti, miks mitte? Aga miks siis Webber laseb oma masina niimoodi kruttida, et see rehve sööb ja nõuab konkurentidega võrreldes üht lisaboksipeatust? Kaks võistlust on selgelt näidanud, et niimoodi võita ei õnnestu.